**Poezia**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Poezia

Un templu-i poezia și intră mulți chemați,

însă doar puțini sunt acolo-aleși,

puțini precum bujorii în munții fermecați,

ce sunt de zâne noaptea, nevăzut, culeși!

Nu intra acolo dacă nu ești smerit,

când intri-n poezie, intri-ntr-o cetate,

deasupra ta-i doar cerul, măreț și infinit

de ești în poezie, ești în eternitate!

Nu stoarce cuvinte să le-așterni pe coală,

înșiruiri anoste dintr-un noian de gânduri,

crezând că-i poezie coloana pusă-n rânduri,

dar nu-s decât frânturi de vorbărie goală!

Nu căta la versuri, nu gândi la ele,

așteaptă poezia că uneori ea vine,

vine de departe, de dincolo de stele

și dacă-ți e menită, veni-va chiar la tine!